Lene Espersen (KF), 2004-10-27:
Jeg vil takke for lejligheden til at komme i dag og redegøre for regeringens politik og de mange initiativer, der er taget i bekæmpelsen af terrorisme.
Dagens emne er jo meget aktuelt, og det har stået højt på den politiske dagsorden siden den 11. september 2001.
Regeringen har bl.a. redegjort for sin politik i forhold til indsatsen mod terrorisme, således som spørgerne spørger til i dag, i den terrorredegørelse, som kom i juni 2004.
Som det fremgår af redegørelsen – og det vil jeg gerne gøre noget ud af i min besvarelse her i dag – er bekæmpelse af terrorisme en kompleks sag, der kræver en lang række indsatser, også meget forskelligartede indsatser.
Antiterrorpakken er en af delene.
Et vigtigt led i bekæmpelsen af terrorisme har været at gennemføre lovændringer, der selvstændigt kriminaliserer terrorhandlinger og medvirken hertil samt finansiering af terrorisme.
Kriminalisering af terrorhandlinger og medvirken hertil er vigtig, fordi vi derved sikrer, at Danmark ikke bliver et fristed for terrorister, hvor de i ubemærkethed kan planlægge eller udøve deres kriminelle aktiviteter.
Og kriminalisering af finansiering af terrorisme er vigtig, fordi finansiering af terrorisme på mange måder er en forudsætning for terrorisme.
På terrorfinansieringsområdet yder Statsadvokaten for Særlig Økonomisk Kriminalitet, det, vi normalt forkorter til SØK, og den finansielle sektor en stor indsats for at hindre personer i Danmark i at bidrage økonomisk til terrorismen.
Det sker ved, at man på baggrund af indberetninger fra pengeinstitutter efterforsker de pengeoverførsler, der forekommer mistænkelige.
Herudover er der med antiterrorloven og en række efterfølgende lovændringer givet politiet og PET nye og effektive redskaber i kampen mod terrorisme.
Det er sket med henblik på at styrke politiets muligheder for at opklare terrorrelaterede forbrydelser og for at sikre, at terrorister bliver strafforfulgt for deres handlinger.
Vi har med andre ord fået regelgrundlaget for en effektiv terrorbekæmpelse på plads.
Politiets Efterretningstjeneste, PET, har som bekendt til opgave at forebygge, efterforske og modvirke foretagender og handlinger, der udgør eller vil kunne udgøre en fare for bevarelsen af Danmark som et frit, demokratisk og sikkert samfund.
PET arbejder i vidt omfang forebyggende.
Gennem de oplysninger, som PET indsamler, bearbejder og analyserer, er det målet at tilvejebringe mest mulig information om tjenestens målpersoner og målgruppers kapacitet, vilje og evne til at begå terrorhandlinger.
PET's viden om terrornetværkene, om, hvem der er involveret, hvordan de rekrutterer nye terrorister, og hvordan de arbejder og ikke mindst samarbejder, er en meget vigtig forudsætning for terrorbekæmpelsen i Danmark.
Det har derfor været og er fortsat meget vigtigt for regeringen at sikre, at PET får de ressourcer, der er nødvendige for en effektiv efterretningsindsats.
Det er sket for at sikre, at PET til stadighed kan leve op til de krav, som den sikkerhedspolitiske situation stiller, og det har været vurderingen, at det er nødvendigt at sikre PET 60-65 nye medarbejdere til overvågning, efterforskning og analyse på terrorområdet.
Jeg er overbevist om, at vi med disse initiativer, dels vedrørende regelgrundlaget og dels vedrørende de ressourcer, der skal gå til efterretningsvirksomhed, har skabt det nødvendige grundlag for en effektiv indsats mod terrorisme.
For god ordens skyld skal jeg, inden jeg slutter mit indlæg i denne omgang, gøre opmærksom på, at jeg naturligvis er afskåret fra at nævne konkrete eksempler på optrævling af terrornetværk.
De oplysninger, som kan gives i den forbindelse, hører ikke hjemme her i salen, men må i givet fald gives i Folketingets Kontroludvalg.